གཉིས་པ་ནི།བོན་དང་ཆོས་ཀྱི་བརྡ་འདི་མཚོན་བྱེད་སྤྱིའི་དབང་དུ་བྱས་ན་ཤེས་བྱ་ཀུན་གྱི་རྗེས་སུ་སོང་ཡང་།མཚོན་བྱའི་དོན་ཡ་གྱལ་བའི་དབང་དུ་བྱས་ན་བོན་དང་ཆོས་ཀྱི་བསྟན་པ་གཉིས་ལ་འཇུག་པ་ཡིན་ཏེ།བོན་གྱི་བྱེ་བྲག་གཡུང་དྲུང་གི་བོན་དང་།ཆོས་ཀྱི་བྱེ་བྲག་དམ་པའི་ཆོས་དང་གཉིས་སུ་ཡོད་པ་ཡིན་པའི་ཕྱིར་རོ།།དེ་ཡང་འདི་ལྟར་ཏེ།གཡུང་དྲུང་གི་བོན་ཡིན་ན་བོན་ཡིན་ཡང་།བོན་ཡིན་ན་གཡུང་དྲུང་གི་བོན་ཡིན་པས་མ་ཁྱབ་ཅིང་།དེ་བཞིན་དུ་དམ་པའི་ཆོས་ཡིན་ན་ཆོས་ཡིན་ཡང་།ཆོས་ཡིན་ན་དམ་པའི་ཆོས་ཡིན་པས་མ་ཁྱབ་སྟེ།སྲིད་པའི་བོན་སོགས་བོན་དང་།བྲམ་ཟེའི་ཆོས་སོགས་ཆོས་ཀྱི་བྱེ་བྲག་དུ་མ་ཡོད་པའི་ཕྱིར་ཏེ།ཤ་པ་གྲུབ་ན་ཤིང་སྤྱི་གྲུབ་ཀྱང་ཤིང་སྤྱི་གྲུབ་པས་ཤ་པ་མི་འགྲུབ་པ་བཞིན་ནོ།།དེས་ན་བོན་ལས་ཕྱེ་བའི་གཡུང་དྲུང་བོན་ལ་དྲུང་མུ་གྱེར་ཞི་དང་།ཆོས་ལས་ཕྱེ་བའི་དམ་པའི་ཆོས་ལ་སདྡྷརྨ་ཞེས་བརྗོད་པ་ཡིན་ཏེ།བོན་ཉིད་གཡུང་དྲུང་གི་དབྱིངས་ནི་སངས་རྒྱས་ཀྱི་ས་སྟེ།དེ་ཐོབ་བྱེད་ཀྱི་བོན་ནམ་སྣང་ལུགས་དང་གནས་ལུགས་ཀྱི་དེ་ཁོ་ན་ཉིད་ལས་གཞན་དུ་མི་འགྱུར་བའི་རང་བཞིན་ཅན་གྱི་གཡུང་དྲུང་གི་བོན་ཞེས་དང་།དམ་པ་སངས་རྒྱས་ཀྱིས་བསྟན་པའི་ཆོས་སམ་ཆོས་ཐམས་ཅད་ཀྱི་ནང་ནས་དམ་པར་གྱུར་བའི་རང་བཞིན་ཅན་གྱི་དམ་པའི་ཆོས་ཞེས་གཞི་ཐ་དད་དམ་གཞི་མཐུན་གྱི་སྒྲས་སྨོས་པ་ཡིན་པའི་ཕྱིར་རོ།།དེའི་མཚན་ཉིད་ཅི་ལྟ་བུ་ཞེ་ན།འཁོར་བ་དང་ངན་སོང་གི་གནས་སུ་ལྷུང་བ་ལས་འཛིན་ཞིང་སྐྱོབ་པས་གཡུང་དྲུང་བོན་ནམ་དམ་པའི་ཆོས་ཞེས་བརྗོད་པ་ཡིན་ཏེ།རྒྱུ་འབྲས་ཡང་དག་གི་ལྟ་བ་ལ་བརྟེན་ནས་དགེ་བཅུ་དང་བསམ་གཟུགས་ཀྱི་ཏིང་འཛིན་བསྒོམ་པ་སོགས་ཀྱིས་ངན་སོང་དུ་ལྷུང་བ་ལས་འཛིན་པ་རྒྱུའི་བོན་དང་མངོན་མཐོའི་ཆོས་ལྟ་བུ་དང་།གང་འདོད་ཆགས་དང་བྲལ་བའི་མྱང་འདས་དང་།གང་གིས་འདོད་ཆགས་དང་བྲལ་བྱེད་ལམ་བདེན་འཁོར་དང་བཅས་པས་འཁོར་བ་ལྷུང་བ་ལས་འཛིན་པ་འབྲས་བུའི་བོན་དང་ངེས་ལེགས་ཀྱི་ཆོས་ལྟ་བུ་སྟེ།རྒྱུ་མཚན་དེ་དག་གང་རུང་གི་སྒོ་ནས་མཚན་ཉིད་ངེས་པའི་ཕྱིར་རོ།།དེ་ལས་སྔ་མ་ནི་སྔ་དར་བོན་གྱི་བསྟན་པ་དང་།ཕྱི་མ་ནི་ཕྱི་དར་ཆོས་ཀྱི་བསྟན་པ་སྟེ།དེ་གཉིས་སོ་སོའི་རྣམ་བཞག་ཕྱེ་ན་མང་ཡང་རིགས་སུ་བསྡུ་ན་བརྗོད་བྱ་རྟོགས་པའི་བསྟན་པ་དང་།རྗོད་བྱེད་ལུང་གི་བསྟན་པ་གཉིས་སུ་འདུས་པས།དེ་གཉིས་ཕྱིའི་མཚན་ཉིད་ཀྱང་གང་ལ་དམིགས་ན་ལུས་ཅན་རྣམས་ཀྱི་སྒྲིབ་པ་ཟད་པའི་ཐབས་སུ་གྱུར་བ་སྟེ།ཇི་སྐད་དུ།སྡུག་བསྔལ་དག་ནི་ཐམས་ཅད་དང་།།སྒྲིབ་ཀུན་ཟད་ཕྱིར་དམ་པའི་ཆོས།།ཞེས་དང་།བོན་ནི་མི་གཡོ་སྐྱོབ་པའི་སྒྲ།ཞེས་སོགས་བྱུང་བ་བཞིན་ནོ།།དེས་ན་སྔ་ཕྱིའི་བསྟན་པ་གཉིས་གདུལ་བྱ་དང་འདུལ་བྱེད་ཀྱི་ལས་སྨོན་དང་གནས་དུས་ཀྱི་དབང་གིས་ཚུལ་སོ་སོར་སྣང་བ་ལས།དོན་དུ་འཁོར་བ་དང་ངན་སོང་ལས་འཛིན་ཞིང་སྐྱོབ་པའི་ཐབས་སུ་འགྱུར་བ་ལ་བྱེ་བྲག་ཕྱེས་དགོས་པ་ཅུང་ཟད་ཀྱང་མེད་པར་ཚད་མའི་མིག་གིས་གཞལ་ན་མངོན་སུམ་མཐོང་བར་འགྱུར་རོ་ཤེས་པར་བྱའོ།